SET ร่วง 15 จุด เซ่น “บอนด์ยีลด์” สหรัฐฯพุ่ง กดดันเม็ดเงินไหลออก
SET ร่วง 15 จุด เซ่น "บอนด์ยีลด์" สหรัฐฯพุ่ง กดดันเม็ดเงินไหลออก
12 พ.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.26 น. อยู่ที่ระดับ 1,564.39 จุด ลบ 14.54 จุด หรือ 0.92% ด้วยมูลค่าการซื้อขาย 2.43 หมื่นล้านบาท
ด้านบล.ฟินันเซีย ไซรัส ประเมินแนวโน้มตลาดวันนี้ คาด SET Index ยังคงอยู่ในช่วงแกว่งพักฐานในกรอบ1,570-1,585 จุด โดยกังวลเรื่องเงินเฟ้อที่จะเร่งตัวตามการ Reopen ทั่วโลก และคาดว่า FED อาจมีการพูดถึงการลด QE และขึ้นดอกเบี้ยอีกครั้ง ส่งผลให้ Bond Yield 10 ปี ของสหรัฐฯปรับขึ้นเป็น 1.63% และกดดันเม็ดเงินไหลออกจากสินทรัพย์เสี่ยงอย่างหุ้น ส่วนปัจจัยในประเทศตลาดให้น้ำหนักกับการประกาศผลประกอบการไตรมาส 1/64 เป็นหลักซึ่งส่วนใหญ่ค่อนไปในทางดีกว่าคาด ระยะสั้นจึงยังแนะนำ “เก็งกำไรผลประกอบการ”
ขณะที่ บล.เคทีบีเอสที ตลาดถูกปัจจัยลบทั้งในประเทศและต่างประเทศเข้ามากดดัน คาดสัปดาห์หน้า น่าจะดีขึ้น กลยุทธ์วันนี้ ข่าวเชิงลบอาจกระทบตลาดช่วงสั้นๆ แนะชะลอ การลงทุน รอดูทิศทางตลาด และเงินเฟ้อของสหรัฐฯคืนนี้ สำหรับพอร์ตหุ้น วันนี้นำหุ้น WICE* ออก และ นำ MAKRO* เข้ามาแทน หุ้นในพอร์ต ประกอบด้วย MAKRO*(15%), NER(10%), CHAYO(10%), CRC*(20%), EA*(15%), SAT(25%)
ส่วนบล.คิงส์ฟอร์ด กลยุทธ์การลงทุน ประเมินดัชนี SET ทรงตัวในกรอบแนวรับ 1,565 – 1,570 แนวต้าน 1,590 ในช่วงดัชนีตลาดโลกผันผวนจากความกังวลต่อภาวะเงินเฟ้อ แนะนำซื้อเก็งกำไร CBG, SCGP, ACE  ได้ปัจจัยหนุนจาก MSCI นำเข้าคำนวณดัชนี